# Muntanya Khwajeh

La Muntanya Khwaja o Muntanya Khwajeh (en persa: کوه خواجهt, localment Kuh-e Khvājeh o Kuh-e Khwâja) és un turó de basalt negre de cim pla que s'alça com una illa enmig del llac Hamun, a la província iraniana de Sistan i Balutxistan. La Muntanya Khwaja també es considera un jaciment arqueològic important i l'agost del 2007 Iran el va incloure en la seua Llista indicativa per a optar a ser Patrimoni de la Humanitat.

## Descripció

L'aflorament de lava basàltica de forma trapezoïdal, a 30 quilòmetres al sud-oest de Zabol, s'alça 609 m sobre el nivell de la mar i té un diàmetre que oscil·la entre 2,0 i 2,5 quilòmetres. És l'única altura natural de la regió del Sistan, i duu el nom d'un lloc de pelegrinatge islàmic al pujol: la tomba i el Santuari de Khwaja Ali Mahdí, un descendent d'Ali ibn Abi Talib.
La Muntanya Khwaja és també un jaciment arqueològic important. Sobre el turó sud del vessant oriental, les ruïnes d'una ciutadella —coneguda com a Ghagha-Shahr— amb les restes d'un temple de foc pertanyen a l'Iran preislàmic. Seguint una llegenda zoroastriana, el llac Hamun és «el guardià de la llavor de Zoroastre». En l'escatologia zoroastriana, quan la renovació final del món siga a prop, les donzelles entraran al llac i pariran els saoshyants, els salvadors de la humanitat.
El temple de foc es troba en una terrassa darrere d'alts murs i està protegit per dos forts, les ruïnes dels quals s'anomenen Kok-e Zal i Chehel Dokhtaran. En conjunt, se'n diu Qal'a-e Kafaran, lit. 'Fort dels infidels' o Qal'a-e Sam, 'Fort de Sam', l'avi del mític Rostam (una de les fortaleses ací es diu castell de Rostam). Tots dos noms reflecteixen l'herència preislàmica. Els murs del temple s'havien decorat en un principi amb murals, alguns dels quals ara es mostren en museus de Teheran, Berlín, Nova Delhi i Nova York.
La ciutadella va ser estudiada per primera vegada per Marc Aurel Stein el 1915-1916. Les ruïnes, les excavà més tard Ernst Herzfeld, i també en part Giorgio Gullini durant una breu expedició del 1960. Al començament, Herzfel datà el palau del segle i, és a dir, del període arsàcida (Imperi part), del 248 ae al 224. Herzfeld després la traslladà a una data posterior, i actualment el període sassànida (224-651) se'n considera més probable. A aquest període s'atribueixen tres baixos relleus dels murs exteriors que representen genets i cavalls. Més enllà de la ciutadella, a la part superior de l'altiplà, hi ha altres edificis independents, de funció incerta i que deuen datar del període islàmic.

## Murals

* Mural de la muntanya Khajeh
* Mural de la Muntanya Khajeh
* Dibuix d'una pintura de la Muntanya Khajeh, Ghahga-Shahr
* Pintura mural sassànida d'una dona amb tapaboques, Kuh-i Khwaja, segle vii
* Pintura mural sassànida de Kuh-i Khwaja,segle vii

## Galeria

* Panorama de la Muntanya Khajeh
* Vista aèria

## Referències

* ↑ Frantz Grenet «Conférence de M. Frantz Grenet». Annuaires de l'École pratique des hautes études, 115, 111, 2002, pàg. 153-158 [Consulta: 28 setembre 2020].
* ↑ «Mount Khajeh: A Flat-Topped Black Basalt Hill» (en anglés). [Consulta: 9 agost 2020].
* ↑ Centre, UNESCO World Heritage. «Kuh-e Khuaja» (en anglés). [Consulta: 30 setembre 2024].
* ↑ «Mount Khajeh, the Ancient Castle Town in Iran» (en anglés). Editorial Staff, 04-05-2020. [Consulta: 9 agost 2020].
* ↑ «"El Mont Khajeh és un turó de basalt negre de cim pla que s'aixeca com una illa al mig del llac Hamun, a la província iraniana de Sistan i Baluchestan. "La muntanya Khajeh es troba a 30 km al sud de Zabul i és increïblement atractiva per l'aigua beneïda de Hamoon. La muntanya està formada per pedres negres basàltiques. Una sèrie de monuments a la muntanya són un edifici enorme, un temple del foc, dos castells de maó, restes de l'antic camí, tanques i una sèrie de tombes rocoses. - Fotografia de Sistan and Baluchistan Province, Iran - Tripadvisor)"» (en anglés). [Consulta: 9 agost 2020].
* ↑ Sirang Rasaneh. «Mount Khajeh 2020 Tourist Attraction in Zabol, travel to iran, Visit Iran». www.sirang.com. [Consulta: 9 agost 2020].

## Vegeu també

* Riu Helmand